Avainsanat

Tiivistelmä



Avainsanat

1. EHTY - Kartellit tai muut yhteisjärjestelyt - Kielto - Rikkominen - Näyttö - Komissiolle kuuluva todistustaakka - Poikkeus - Tutkimuksen kohteena olevan yrityksen osallistuminen kokouksiin, joilla on kilpailunvastainen tarkoitus - Todistustaakan siirtyminen

(EHTY:n perustamissopimuksen 65 artikla)

2. EHTY - Kartellit tai muut yhteisjärjestelyt - Kielto - Yhteistoimintajärjestelyt, joiden vaikutukset jatkuvat sen jälkeenkin, kun ne on varsinaisesti lopetettu - EHTY:n perustamissopimuksen 65 artiklan soveltaminen

(EHTY:n perustamissopimuksen 65 artikla; EY:n perustamissopimuksen 85 artikla (josta on tullut EY 81 artikla))

3. EHTY - Kartellit tai muut yhteisjärjestelyt - Sakkojen suuruuden määrääminen - Arviointiperusteet - Kilpailusääntöjen rikkomisen vakavuuden arviointi - Tarvetta ottaa huomioon asianomaisten yhtiöiden liikevaihto ei ole - Komission aikaisemmalla päätöskäytännöllä ei ole vaikutusta

(EHTY:n perustamissopimuksen 65 artiklan 5 kohta)

4. EHTY - Kartellit tai muut yhteisjärjestelyt - Sakkojen suuruuden määrääminen - Arviointiperusteet - Kilpailusääntöjen rikkomisen vakavuuden arviointi - Yrityksen taloudellisen vallan huomioon ottaminen - Asianomaisen yrityksen markkinaosuuksien merkitys

(EHTY:n perustamissopimuksen 65 artiklan 5 kohta)

5. EHTY - Hinnat - Hinnastot - Julkistamisvelvollisuuden tarkoitus - Nivoutuminen yhteistoimintajärjestelyjen kieltoa koskevaan periaatteeseen

(EHTY:n perustamissopimuksen 60 artikla ja 65 artiklan 1 kohta)

6. EHTY - Kartellit tai muut yhteisjärjestelyt - Kielto - Soveltamisala - Kielto koskee yhteistoimintajärjestelyitä, joilla vahvistetaan yksi lopullisen hinnan osa

(EHTY:n perustamissopimuksen 65 artiklan 1 kohta)

7. EHTY - Kartellit tai muut yhteisjärjestelyt - Sakkojen suuruuden määrääminen - Arviointiperusteet - Yrityksen asenne hallinnollisessa menettelyssä - Sen arvioiminen, kuinka paljon kukin yhteistoimintajärjestelyyn osallistunut yritys on tehnyt yhteistyötä - Yhdenvertaisen kohtelun periaatteen noudattaminen - Erilaista kohtelua sen perusteella, missä järjestyksessä kukin yritys on tunnustanut sen tekemiksi väitetyt teot, ei voida hyväksyä

(EHTY:n perustamissopimuksen 65 artiklan 5 kohta)

Tiivistelmä

1. Kun kysymys on kilpailusääntöjen rikkomista koskevasta oikeudenkäynnistä, komission on esitettävä selvitys niistä kilpailusääntöjen rikkomisista, jotka se on katsonut tapahtuneeksi, ja oikeudellisesti riittävä näyttö siitä, että kilpailusääntöjen rikkomisen tunnusmerkit täyttyvät.

Silloin kun on näytetty toteen, että yritys on osallistunut selvästi kilpailunvastaisiin yritysten välisiin kokouksiin, kyseisen yrityksen on esitettävä kuitenkin selvitystä siitä, että sen osallistumisella kyseisiin kokouksiin ei ollut kilpailua rajoittavaa tarkoitusta, osoittamalla ilmoittaneensa kilpailijoilleen, että sillä oli näihin kokouksiin osallistuessaan eri tarkoitus kuin kilpailijoillaan. Jollei erilaista tarkoitusta näytetä toteen, se, että kyseinen yritys ei mukaudu siihen, mitä kokouksissa on sovittu, ei estä sitä, etteikö yritys olisi täysin vastuussa osallistumisestaan kartelliin.

( ks. 29 ja 30 kohta )

2. Kun kyse on yritysten välisestä yhteistoimintajärjestelystä, jota ei enää ole olemassa, EY:n perustamissopimuksen 85 artiklaa (josta on tullut EY 81 artikla) ja vastaavasti EHTY:n perustamissopimuksen 65 artiklaa voidaan soveltaa jo sen perusteella, että järjestelyn vaikutukset jatkuvat sen jälkeenkin, kun se on varsinaisesti lopetettu. Näin on sitäkin suuremmalla syyllä silloin, kun yritysten välisen yhteistoimintajärjestelyn vaikutukset jatkuvat sen päätöksen tekemiseen saakka, jolla kilpailusääntöjen rikkominen todetaan, eikä järjestelyä ole edes varsinaisesti lopetettu.

( ks. 63 kohta )

3. Komissio ei ole velvollinen arvioimaan yhteistoimintakieltoa koskevan periaatteen loukkaamisen vakavuutta kyseisten yhtiöiden liikevaihdon perusteella, koska tällaisesta arviointiperusteesta ei ole määrätty EHTY:n perustamissopimuksen 65 artiklan 5 kohdassa eikä asiaan sovellettavissa suuntaviivoissa. EHTY:n perustamissopimuksen 65 artiklan 5 kohdasta ja suuntaviivoista näet seuraa, että komission on otettava huomioon kyseisten yritysten liikevaihto ainoastaan pysyäkseen sakon lopullisen enimmäismäärän rajoissa.

Tältä osin on merkityksetöntä vedota komission aiempaan päätöskäytäntöön. Tällaista käytäntöä ei voida - siltä osin kuin se on vakiintunutta - pitää sinänsä oikeudellisena perustana sille, miten sakkojen määrä olisi laskettava, koska EHTY:n perustamissopimuksen 65 artiklaa koskevien rikkomusten osalta laskentatapa on määritelty kyseisen 65 artiklan 5 kohdassa. Kun taas otetaan huomioon EHTY:n perustamissopimuksen 65 artiklan 5 kohdassa komissiolle annettu harkintavalta, komissiota ei voida arvostella siitä, että se on ottanut käyttöön uuden menetelmän sakkojen määrän laskemiseksi, kunhan sakkojen määrä ei ylitä EHTY:n perustamissopimuksen 65 artiklan 5 kohdassa vahvistettua enimmäismäärää.

( ks. 82-85 kohta )

4. Kilpailusääntöjen rikkomisen vakavuutta arvioitaessa huomioon otettaviin seikkoihin voivat tapauksen mukaan kuulua niiden tuotteiden määrä ja arvo, joiden osalta kilpailusääntöjä on rikottu, sekä yrityksen koko ja taloudellinen valta.

Vaikka tältä osin yrityksen markkinaosuudet ovat merkityksellisiä sen määrittämisessä, millaista vaikutusvaltaa yritys on voinut käyttää markkinoilla, ne eivät voi kuitenkaan olla ratkaiseva peruste sille päätelmälle, että yritys kuuluu vahvaan taloudelliseen kokonaisuuteen.

( ks. 88 ja 89 kohta )

5. EHTY:n perustamissopimuksen 60 artiklan 2 kohdan mukaisen hinnastojen ja myyntiehtojen julkistamisvelvollisuuden tarkoitus on ensinnäkin estää kielletyt menettelytavat niin hyvin kuin mahdollista, toiseksi mahdollistaa ostajille täsmällisten tietojen saaminen hinnoista ja osallistuminen syrjivien menettelytapojen valvontaan sekä kolmanneksi antaa yrityksille mahdollisuus tuntea täsmällisesti kilpailijoidensa hinnat, jotta niillä olisi mahdollisuus mukautua niihin. Jokaisen yrityksen on kuitenkin vahvistettava hinnastoissa esiintyvät hinnat itsenäisesti ja ilman yritysten välistä hiljaistakaan sopimusta. Erityisesti on todettava, ettei se, että 60 artiklan määräykset ovat omiaan rajoittamaan kilpailua, estä EHTY:n perustamissopimuksen 65 artiklan 1 kohdassa tarkoitetun yhteistoimintakiellon soveltamista.

( ks. 107 ja 108 kohta )

6. Sellaisia yhteistoimintajärjestelyjä koskeva kielto, joilla vahvistetaan hinnat suoraan tai välillisesti, koskee myös yhteistoimintajärjestelyjä, joilla vahvistetaan yksi lopullisen hinnan osa.

( ks. 115 kohta )

7. Arvioitaessa sitä yhteistyötä, jota yritykset ovat tehneet kielletyn yhteistoimintajärjestelyn osalta aloitetun hallinnollisen menettelyn kuluessa, komission on noudatettava yhdenvertaisen kohtelun periaatetta, joka kuuluu yhteisön oikeuden yleisiin periaatteisiin ja jota vakiintuneen oikeuskäytännön mukaan loukataan ainoastaan, jos toisiinsa rinnastettavia tapauksia kohdellaan eri tavalla tai jos erilaisia tapauksia kohdellaan samalla tavalla, ellei tällainen kohtelu ole objektiivisesti perusteltua.

Tältä osin pelkästään sitä seikkaa, että yksi yhteistoimintajärjestelyyn osallistuneista yrityksistä on tunnustanut tosiseikat, joista sitä on syytetty, vastaamalla ensimmäisenä komission esittämiin kysymyksiin, ei voida pitää objektiivisena perusteena yritysten erilaiselle kohtelulle. Sen arviointi, kuinka paljon yritykset ovat tehneet yhteistyötä, ei näet voi riippua pelkästään sattumanvaraisista tekijöistä, kuten siitä, missä järjestyksessä komissio on kuulustellut yrityksiä. Asianomaisten yritysten tekemää yhteistyötä on pidettävä samankaltaisina siltä osin kuin kyseiset yritykset ovat toimittaneet komissiolle hallinnollisen menettelyn samassa vaiheessa ja samanlaisten olosuhteiden vallitessa samankaltaista tietoa niistä tosiseikoista, joista niitä oli syytetty.

( ks. 131, 139 ja 140 kohta )